Man vas ná Lephalale-plaasmoordDrs. Werner en Mariette Emslie. Foto: Via Facebook ŉ Verdagte wat moontlik verbind kan word met die onlangse moord op dr. Werner Emslie (55) van Lephalale (Ellisras), is Woensdag in hegtenis geneem. Oudkol. Sakkie Louwrens, direkteur van die misdaadbestrydingsorganisasie Heritage Protection Group (HPG), het Donderdag aan Maroela Media gesê die verdagte, vermoedelik 25 jaar oud, is om 10:00 in Frankfort in hegtenis geneem. “HPG in samewerking met Qiniso Lonke-veiligheidsdienste, speurders van die Lephalale-polisie en die misdaadintelligensie-eenheid het inligting opgevolg wat tot die inhegtenisneming gelei het,” het Louwrens gesê. Volgens Louwrens is die verdagte na die Lephalale-polisiestasie geneem vir aanhouding en verdere ondervraging. “Hy word in dié stadium nog net vermoedelik met dr. Emslie se moord verbind, dit is nog nie bevestig nie,” het hy benadruk. Meer inhegtenisnemings word verwag. Maroela Media het vroeër berig Emslie, sy vrou, dr. Mariëtte Emslie (55), en die egpaar se dogter, Barbara (19), ŉ eerstejaar mediese student aan Tukkies in Pretoria, is op 20 September omstreeks 20:00 deur vier gewapende mans op die egpaar se plaas in die Afguns-omgewing aangeval. Mariëtte is ŉ algemene praktisyn op die dorp en Werner was ŉ geliefde boer en doktor in bedryfsgesondheid. Werner is koelbloedig doodgeskiet terwyl hy buite sy huis op die stoep gesit het. Mariëtte is in die lewer geskiet en moes met ŉ helikopter na die Muelmed-hospitaal in Pretoria gebring word waar sy gestabiliseer is. Sy kan ná die skietery nie loop nie en word tans in ŉ rehabilitasiesentrum in Pretoria behandel. Barbara is nie tydens die aanval ernstig beseer nie. Die verdagtes het met twee vuurwapens en die egpaar se bakkie van die toneel gevlug. Die bakkie is later verlate buite die plaas gekry. Maroela Media het navraag gedoen by die polisie en wag nog vir terugvoer.